Konvooi met voer vir droogtehulp vir Sutherland | Netwerk24
Deur Marelize Barnard 18 Desember 2018 07:53
33 vragmotors gelaai met 210 ton sakke en 1 100 bale veevoer het Saterdag van die Klipdale-omgewing in die Overberg, Wes-Kaap, na Sutherland, Noord-Kaap, gery om dié groot skenking te gaan aflaai.
"Klipdale vir Sutherland, droogtehulp, genade," lees die boodskap op dié bale wat Saterdag deur skenkers van die Overberg na Sutherland geneem is. Foto: Verskaf
Jean-Louis Fourie, OverbergAgri se depot-bestuurder by Klipdale en die man wat dié droogtehulp-projek georganiseer het, sê produsente van die omgewing, insluitend Klipdale, Bredasdorp en Napier, het die voer bymekaargemaak. Hy het dit die "Diere in nood"-projek gedoop en sê dit gaan oor die diere wat swaarkry in die droogte.
Die voer gaan onder 141 boere in die Sutherland-omgewing versprei word.
Saterdag in die donker oggend het hulle teen sowat 03:30 begin ry vanaf Klipdale, deur Robertson, Touwsrivier, Matjiesfontein en daarna tot in Sutherland, waar die skenking versprei sal word.
Fourie sê indien hulle dit weer volgende jaar doen, sal dit beslis nie op 15 of 16 Desember wees nie – motoriste ry net te onverskillig op die besige paaie.
"Ja, die taxi's ry erg. Ek wil nou nie op enige tone trap nie, maar die Gautengers ry onverskillig," sê Fourie.
Hy sê die vragmotorbestuurders het deurentyd met mekaar kontak gehad met radio's en hulle kon mekaar waarsku oor onverskillige bestuurders.
In een geval het 'n bestuurder van 'n voertuig met 'n sleepwa en twee jetski's daarop probeer om aan die linkerkant van die geelstreep verby 'n vragmotor te kom.
"Dit is nogal skrikwekkend," sê Fourie.
Hulle is verby twee van die gru-ongelukstonele op die N1 wat Saterdag gebeur het.
En ja, hulle sal weer help waar nodig, maar vir die verkeer is hulle bang, sê Fourie.
Die een vragmotor na die ander met die groot geskenk van 210 ton voer in sakke asook 1 100 bale voer wat Saterdag vanaf Klipdale in die Overberg na Sutherland geneem is. Foto: Verskaf
'n Lugfoto van die vragmotors met voorraad. Foto: Verskaf
Onderweg na Sutherland ry produsente van die Overberg Saterdag om voer te vat vir die diere in nood. Foto: Verskaf